
Általános felületek geometriai távolságmezője és szűrése

Kulcsszavak: grafika; implicit felület; parametrikus felület; CSG
A számítógépes grafikában sokszor szükség lehet egy alakzat távolságfüggvényére, amely minden sík vagy térbeli ponthoz az alakzattól vett távolságot rendeli. Sok esetben a pontos távolságfüggvényt költséges és bonyolult meghatározni, ezért egy közelítést használunk, például a geometriai távolságmezők segítségével. A geometria távolságmező olyan egyszerű távolságfüggvénnyel rendelkező geometriákat tárol, amely adott pontokban adott rendben közelítik az eredeti alakzatot. Ilyen geometria elsőrendű mező esetében az egyenes és a sík, másodrendű esetben pedig a kör és a tórusz.
Korábbi kutatásom során megmutattam hogy lehet ilyen geometriákat konstruálni bonyolult távolságfüggvények egyszerű közelítésére. Az eredményekből kiderült, hogy a mezők pontossága növelhető megfelelő szűrési módszer segítségével.
Dolgozatomban a kidolgozott CSG szűrési algoritmust mutatom be, amely elsőrendű mezők geometriáit kombinálja CSG műveletek segítségével a jobb közelítés érdekében. Ez a módszer megtartja az adat geometriai jelentését, így képes éles sarkokat reprezentálni. Dolgozatomban ismertetem az elsőrendű mező koncepcióját majd a szűrési módszert módszert 2 majd 3 dimenzióban.
A távolságmezőket nem csak távolságfüggvények közelítésére lehet alkalmazni, hanem más például implicit vagy parametrikus input leírására is. Dolgozatom második felében bemutatom hogyan lehet kiterjeszteni a geometriai mező koncepcióját egyéb bemeneti adat közelítésére létrehozva egy általános felületreprezentációt.
Az eredményekből látható, hogy a CSG szűréssel más, hasonló módszerekhez képest sokkal pontosabb eredmény érhető el. Ezen kívül kiderült, hogy a geometriai távolságmező koncepciója alkalmazható nem SDF input esetében is, ehhez csak a talppontok pontos ismeretére van szükség. A talppontok hibája nagy pontatlanságokhoz vezet az eredményben. A jövőben emiatt tervezek egy robusztus talppontkereső algoritmust kidolgozni.
 
--- ACM klasszifikáció ---
- Computing methodologies / Computer graphics / Shape modeling / Volumetric models
- Computing methodologies / Computer graphics / Shape modeling / Parametric curve and surface models
- Computing methodologies / Computer graphics / Rendering



